विलायत पोर्टलः अफ़ग़ानिस्तान में तैनात अमेरीकी सैन्य कमान ने एलान किया कि नवंबर महीने में क़ुन्दूज़ प्रांत में तालेबान के साथ अमेरीकी सैनिकों की झड़प के बारे में हुई जांच का नतीजा दर्शाता है कि अमेरीकी सैनिकों ने अफ़ग़ान जनता के घरों पर फ़ायरिंग की थी। यह जांच उस वक़्त शुरु हुई जब कुछ रिपोर्टों में यह दावा किया गया था कि क़ुन्दूज़ के एक गांव में आम लोगों की मौत अमेरीका के हवाई हमलों से हुई थीं। अमेरीकी सैनिकों की इस फ़ायरिंग में 33 बेगुनाह हताहत और 27 घायल हुए थे। अमेरीका ने यह अपराध ऐसी हालत में किया कि अक्तूबर 2015 में क़ुन्दूज़ शहर में डॉक्टर्ज़ विदाउट बोर्डर्ज़ के अस्पताल पर अमेरीकी सेना के हवाई हमले में कम से कम 30 लोग हताहत और दसियों अन्य घायल हुए थे। क़ुन्दूज़ सहित अफ़ग़ानिस्तान के विभिन्न इलाक़ों पर अमेरीकी सेना ने ऐसी स्थिति में हमले किए हैं कि 2014 के अंत में अफ़ग़ानिस्तान में विदेशी सैनिकों का अभियान ख़त्म हो गया और उसके बाद अमेरीका और नेटो ने काबुल सरकार को यह वचन दिया था कि सिर्फ़ उसके अनुरोध पर अफ़ग़ान वायु सेना की मदद के लिए हवाई कार्यवाही करेंगे। अमेरीकी सैन्य कमान का क़ुन्दूज़ प्रांत में बेगुनाह लोगों के जनसंहार की बात स्वीकार करना, अफ़ग़ानिस्तान में तालेबान के ख़िलाफ़ सैन्य अभियान में हस्तक्षेप न करने के वॉशिंग्टन के वादे के उल्लंघन की एक और घटना है। ऐसी हालत में कि अमेरीकी सेना ने नंवबर में क़ुन्दूज़ प्रांत की जनता के जनसंहार को अमेरीकी सैनिकों की सीधी फ़ायरिंग का परिणाम माना है, अफ़ग़ानिस्तान में अमेरीका को जंग छेड़े हुए 15 साल से ज़्यादा का समय हो रहा है, लेकिन अब तक वॉशिंग्टन ने अफ़ग़ानिस्तान में अपने अपराधी सैनिकों के ख़िलाफ़ कोई भी क़ानूनी कार्यवाही नहीं की। शायद इसी वजह से और अफ़ग़ानिस्तान में अमेरीका के युद्ध अपराध की बढ़ती घटनाओं के कारण कुछ समय पहले अंतर्राष्ट्रीय अपराध न्यायालय ने अफ़ग़ानिस्तान में अमेरीकी सैनिकों के अपराधों की जांच शुरु करने की की बात कही थी। अगर अंतर्राष्ट्रीय अपराध न्यायालय ने अफ़ग़ानिस्तान में अमरीकी सैनिकों के अपराधों की जांच करने के अपने वादे को पूरा कर दिखाया तो इस बात की प्रबल संभावना है कि अफ़ग़ानिस्तान में विदेशी सैनिकों और ख़ास तौर पर अमेरीकी सैनिकों के जघन्य अपराध के और ख़तरनाक आयाम से दुनिया अवगत होगी।